מנו בנט

ג'ונתן מנו בנט (באנגלית: Jonathan Manu Bennett) הוא שחקן ניו זילנדי. הוא ידוע בעיקר בשל תפקידו כקריקסוס הגאלי בסדרה "ספרטקוס" וכן כאזוג מטרילוגיית סרטי "ההוביט".

ביוגרפיה
בנט נולד בניו זילנד. אימו הייתה דוגמנית ביקיני אוסטרלית ואביו זמר מניו זילנד. המשפחה עברה לאוסטרליה כאשר בנט היה תינוק. אביו הוא ממוצא מאורי ואירי. את שנותיו כילד עבר בסידני וניוקאסל. ב-1986, בנט חזר לניו זילנד ללמוד במכללת טה אוטה. כאשר חזר לאוסטרליה, בנט נבחר לשחק בקבוצת רוגבי בניו סאות' ויילס. הוא התעניין גם במחול מודרני, בלט קלאסי ונגינה על פסנתר, ולכן ויתר על קריירת הספורט כדי ללמוד מחול ודרמה. הוא נסע ללוס אנג'לס, וקיבל מלגה ללמוד במכון התיאטרון על שם לי סטרסברג.

קריירת המשחק המקצועית של בנט החלה בשנת 1993, כאשר כיכב באופרת הסבון "חוף פארדייס". לאחר מכן, כיכב בהופעות אורח בדרמות טלוויזיה אוסטרליות. בשנת 1996 שיחק בתיאטרון במחזה "מאהבה של ליידי צ'טרלי" על פי ספרו של דייוויד הרברט לורנס, את דמותו של אוליבר מלורס. ב-1999 הופיע בפעם הראשונה בתפקיד ראשי בסרט "טומוקו", אשר צולם בטוקיו. ב-2000 הופיע בסדרה "זינה הנסיכה הלוחמת" כמרקוס אנטוניוס, שם עבד עם סם ריימי. בסרט "לנטנה" האוסטרלי הראה את כישורי הריקוד שלו בדמותו של מורה לריקוד סלסה. אותה שנה חזר לניו זילנד להופיע בדרמה "רחוב שורטלנד". הוא עבד גם עם בן דודו, מייקל בנט, בעיבוד מאורי לסדרה "אזור הדמדומים". ב-2006 הופיע בסרט "The Marine" לצידו של המתאבק ג'ון סינה. באותה שנה, כיכב לצד ג'וש הרטנט בסרט האימה "30 יום של לילה".

בשנת 2010, הופיע בנט בסדרה "ספרטקוס" בדמותו של קריקסוס הגאלי, אלוף קפואה, כבן בריתו של ספרטקוס. הוא הופיע בשלוש העונות של הסדרה, וכן במיני סדרה "אלוהי הזירה" ששודרה בשנת 2011 כפריקוול של הסדרה.

בשנים 2012–2014 גילם את דמותו של האורק אזוג בסרטי "ההוביט".

בשנת 2013 החל לשחק בסדרה "החץ", שם מגלם את דמותו של סלייד וילסון. בשנת 2016 החל להופיע בסדרה "שאנארה".

פילמוגרפיה

טלוויזיה

קולנוע

קישורים חיצוניים

שחקני קולנוע וטלוויזיה ניו זילנדים
ילידי 1969